S pápežom Františkom pri Chráme Božieho hrobu v Jeruzaleme.
**Bartolomej I.** (gr. Βαρθολομαίος, prepis **Vartholomeos I.**, tur. *I. Bartholomeos*, vlastným menom: **Dimitrios Archondonis**; \* 29. február 1940, Imbros, Turecko), je súčasný pravoslávny konštantínopolský arcibiskup a ekumenický patriarcha.

Je príslušníkom gréckej národnostnej menšiny v Turecku. V roku 1961 bol vysvätený za diakona a prijal mníšske meno Vartholomeos (Bartolomej). Za kňaza bol vysvätený v roku 1969. V roku 1973 sa stal biskupom s titulom metropolita Filadelfie. Bol blízkym spolupracovníkom ekumenického patriarchu Dimitria I. V roku 1990 sa stal metropolitom Chalkedónu. Po smrti ekumenického patriarchu Dimitria I. v roku 1991 bol zvolený za jeho nástupcu. Do úradu patriarchu bol slávnostne intronizovaný 2. novembra 1991.

Úrad patriarchu
---------------

### Postoje k ekumenizmu

Bartolomej I. ktorý je ako ekumenický patriarcha najvyšším predstaviteľom pravoslávneho kresťanstva, udržiava (podobne ako jeho predchodcovia Athinagoras I. a Dimitrios I.) intenzívne ekumenické vzťahy s katolíckou cirkvou. Opakovane sa stretol s pápežmi Jánom Pavlom II. a Benediktom XVI. Pápež Benedikt XVI. sa počas návštevy Turecka v roku 2006 zúčastnil na slávnostnej liturgii celebrovanej pri príležitosti sviatku sv. Andreja (30. novembra) patriarchom Vartholomeom I. v katedrálnom chráme sv. Juraja v istanbulskej štvrti Fanar. Patriarcha Bartolomej I. sa zas recipročne zúčastnil na sv. omši pápeža Benedikta XVI. v Chráme sv. Petra vo Vatikáne na sviatok sv. Petra a Pavla 29. júna 2008. V roku 2013 sa ako prvý konštantínopolský patriarcha v dejinách zúčastnil na inauguračnej omši pápeža Františka.

V roku 2014 sa Bartolomej s Františkom po vzore svojich predchodcov, pápeža Pavla VI. a patriarchu Athenagorasa z roku 1964, stretli na spoločnej púti v Jeruzaleme.

V októbri 2020 patriarcha súhlasil s encyklikou pápeža Františka *Fratelli tutti*.

### Postoje k ochrane životného prostredia

Patriarcha Bartolomej I. je známy svojou podporou ekologického hnutia a preto býva označovaný aj ako „zelený patriarcha". Prezývku mu dal bývalý viceprezident USA, Al Gore. V septembri 2012 vydal revolučnú encykliku, v ktorej stipuloval, že ľudia môžu byť hriešni nielen voči iným ľuďom, ale aj voči zvieratám a prírode.

Pastoračné cesty
----------------

V dňoch 25. až 27. mája 2013 patriarcha Bartolomej pri príležitosti 1150. výročia príchodu svätých Konštantína a Metoda na územie Veľkej Moravy navštívil Slovensko. Navštívil postupne Prešov, Košice a Bratislavu a stretol sa s najvýznamnejšími predstaviteľmi cirkví a ústavnými činiteľmi. Prezident SR Ivan Gašparovič Bartolomejovi udelil Rad Bieleho dvojkríža II. triedy.

Referencie
----------

1. ↑  AsiaNews.it. *For the first time since the Great Schism, ecumenical patriarch to attend pope's inaugural Mass* [online]. asianews.it, [cit. 2021-01-03]. Dostupné online.
2. ↑   *Latest Addresses* [online]. apostolicpilgrimage.org, [cit. 2021-01-03]. Dostupné online.
3. ↑   *Patriarch Bartholomew on "Fratelli tutti": abandon indifference and cynicism* [online]. vaticannews.va, 2020-10-20, [cit. 2021-01-03]. Dostupné online.
4. 1 2  SIMONS, Marlice. *Orthodox Leader Deepens Progressive Stance on Environment* [online]. nytimes.com, 2012-12-03, [cit. 2021-01-03]. Dostupné online.
5. ↑  TASR. Grécky patriarcha Bartolomej I. sa stretol s Obamom. *sme.sk* (Bratislava: Petit Press), 2009-11-04. Dostupné online [cit. 2021-01-03]. ISSN 1335-4418.
6. ↑   news.mkpe.sk, [cit. 2021-01-03]. Dostupné online. [nefunkčný odkaz]
7. ↑   *V Bratislave na návšteve ekumenický patriarcha Bartolomej I.* [online]. Bratislava: TK KBS, 2013-05-27, [cit. 2021-01-03]. Dostupné online.
8. ↑  TASR. Prezident I. Gašparovič udelil Bartolomejovi I. Rad bieleho dvojkríža. *teraz.sk* (Bratislava: TASR), 2013-05-27. Dostupné online [cit. 2021-01-03].

Iné projekty
------------

Commons
* Spolupracuj na Commons Commons ponúka multimediálne súbory na tému **Bartolomej I.**

Externé odkazy
--------------

* Oficiálny životopis
* Ecumenical Patriarch Bartholomew: A Passion for Peace
* *A Patriarch in Dire Straits*
* *End of Byzantium* Archivované 2013-03-08 na Wayback Machine

Autoritné údaje: * abART: 78713
* BnF: 12563561v
* GND: 119299933
* ISNI: 0000 0001 1030 9712
* LCCN: n93068003
* NK ČR: pna20231192106
* VIAF: 91247340
* WorldCat: lccn-n93068003